इलेक्ट्रा के अरुण जैन मेरठ के पहले मेयर थे। वे अखिल भारतीय टेबल टेनिस संघ के उपाध्यक्ष भी थे। देश का सबसे बड़ा इनामी टेबल टेनिस टूर्नामेंट मेरठ में कराते थे। खुद भी अच्छे खिलाड़ी थे। उस टूर्नामेंट में देश भर के सभी प्रमुख खिलाड़ी आते थे। शहर में उसका अच्छा-खासा माहौल रहता था। टूर्नामेंट के कई दिन पहले से खिलाड़ी मेरठ आने लगते थे। अमर उजाला का वह मेरठ में पहला साल था। सन 1986 की बात है। नौनिहाल की टेबल टेनिस में ज्यादा रुचि नहीं थी। पर वे देश के अंतरराष्ट्रीय खिलाडिय़ों को देखने के लिए जाते थे। पहले यह टूर्नामेंट स्टेडियम में होता था। फिर मवाना रोड पर अरुण जैन ने इलेक्ट्रा विद्यापीठ बना दिया, तो वहां होने लगा। उस साल यह टूर्नामेंट इलेक्ट्रा विद्यापीठ में हो रहा था। मैं कमलेश मेहता और मंजीत दुआ का सेमीफाइनल मैच कवर कर रहा था। नौनिहाल मेरे बराबर में बैठे थे। तभी प्लेइंग एरिना के एक कोने में हलचल हुई। कई लोग एक साथ आये। अरुण जैन तुरंत उस ओर लपके। मैं सुनील छइया को पहचानता था। वे मुरादाबाद से आये थे। मूलत: फोटोग्राफर थे। पर रिपोर्टिंग भी उतनी ही बेहतरीन करते थे। वे अमर उजाला के लिए बड़े एसेट साबित हुए। उनके साथ राजेन्द्र त्रिपाठी तथा और कई लोग भी थे। बीच में एक लंबे से, बहुत प्रभावशाली व्यक्ति थे। मैंने छइया जी से इशारे पूछा। उन्होंने कान में कहा, अतुल जी हैं।